CELEX: 32016R0263
Language: el
Date: 2016-02-25 00:00:00
Title: Κανονισμός (ΕΕ) 2016/263 της Επιτροπής, της 25ης Φεβρουαρίου 2016, για την τροποποίηση του παραρτήματος II του κανονισμού (ΕΚ) αριθ. 1333/2008 του Ευρωπαϊκού Κοινοβουλίου και του Συμβουλίου όσον αφορά τον τίτλο της κατηγορίας τροφίμου 12.3 Ξίδι (Κείμενο που παρουσιάζει ενδιαφέρον για τον ΕΟΧ)

26.2.2016   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               L 50/25
            
         ΚΑΝΟΝΙΣΜΌΣ (ΕΕ) 2016/263 ΤΗΣ ΕΠΙΤΡΟΠΉΣ
   της 25ης Φεβρουαρίου 2016
   για την τροποποίηση του παραρτήματος II του κανονισμού (ΕΚ) αριθ. 1333/2008 του Ευρωπαϊκού Κοινοβουλίου και του Συμβουλίου όσον αφορά τον τίτλο της κατηγορίας τροφίμου 12.3 Ξίδι
   (Κείμενο που παρουσιάζει ενδιαφέρον για τον ΕΟΧ)
   Η ΕΥΡΩΠΑΪΚΗ ΕΠΙΤΡΟΠΗ,
   Έχοντας υπόψη τη Συνθήκη για τη λειτουργία της Ευρωπαϊκής Ένωσης,
   Έχοντας υπόψη τον κανονισμό (ΕΚ) αριθ. 1333/2008 του Ευρωπαϊκού Κοινοβουλίου και του Συμβουλίου, της 16ης Δεκεμβρίου 2008, που αφορά τα πρόσθετα τροφίμων (1), και ιδίως το άρθρο 10 παράγραφος 3,
   Εκτιμώντας τα ακόλουθα:
   
               (1)
            
            
               Το παράρτημα II του κανονισμού (ΕΚ) αριθ. 1333/2008 θεσπίζει ενωσιακό κατάλογο προσθέτων τροφίμων που εγκρίνονται για χρήση σε τρόφιμα και καθορίζει τους όρους χρήσης τους.
            
         
               (2)
            
            
               Ο εν λόγω ενωσιακός κατάλογος μπορεί να επικαιροποιείται σύμφωνα με την ενιαία διαδικασία που αναφέρεται στο άρθρο 3 παράγραφος 1 του κανονισμού (ΕΚ) αριθ. 1331/2008 του Ευρωπαϊκού Κοινοβουλίου και του Συμβουλίου (2), είτε με πρωτοβουλία της Επιτροπής είτε ύστερα από υποβολή αίτησης.
            
         
               (3)
            
            
               Ο ενωσιακός κατάλογος για τα πρόσθετα τροφίμων καταρτίστηκε με βάση τα πρόσθετα τροφίμων που επιτρέπεται να χρησιμοποιούνται στα τρόφιμα σύμφωνα με τις οδηγίες 94/35/ΕΚ (3), 94/36/ΕΚ (4) και 95/2/ΕΚ (5) του Ευρωπαϊκού Κοινοβουλίου και του Συμβουλίου και έπειτα από εξέταση της συμμόρφωσής τους με τα άρθρα 6, 7 και 8 του κανονισμού (ΕΚ) αριθ. 1333/2008. Η καταχώριση των προσθέτων τροφίμων στον ενωσιακό κατάλογο γίνεται με βάση τις κατηγορίες τροφίμων στις οποίες επιτρέπεται να προστίθενται.
            
         
               (4)
            
            
               Στο μέρος Δ του ενωσιακού καταλόγου, η κατηγορία τροφίμων 12 καλύπτει το αλάτι, τα μπαχαρικά, τις σούπες, τις σάλτσες, τις σαλάτες και τα προϊόντα πρωτεϊνών και περιλαμβάνει την υποκατηγορία 12.3 — Ξίδι. Το μέρος Ε του ενωσιακού καταλόγου ορίζει τα ακόλουθα εγκεκριμένα πρόσθετα για την κατηγορία τροφίμων 12.3: πρόσθετα της ομάδας Ι, καραμελοχρώματα (E 150a-d) και διοξείδιο του θείου — θειώδη άλατα (E 220-228) μόνο σε ξίδι από ζύμωση.
            
         
               (5)
            
            
               Το οξικό οξύ (που χρησιμοποιείται επίσης ως πρόσθετο Ε 260), αραιωμένο με νερό (4-30 % κατ' όγκο), θα μπορούσε να χρησιμοποιηθεί ως τρόφιμο ή ως συστατικό τροφίμου με τον ίδιο τρόπο όπως και το ξίδι γεωργικής προέλευσης.
            
         
               (6)
            
            
               Σε μερικά κράτη μέλη μόνο τα ξίδια που αποτελούν προϊόν ζύμωσης γεωργικών προϊόντων επιτρέπεται να ονομάζονται «ξίδια». Σε άλλα κράτη μέλη, ωστόσο, τόσο τα προϊόντα που αποτελούν προϊόν αραίωσης οξικού οξέος με νερό όσο και τα ξίδια που αποτελούν προϊόν ζύμωσης γεωργικών προϊόντων κυκλοφορούν στην αγορά με την ονομασία «ξίδι».
            
         
               (7)
            
            
               Από τις συζητήσεις με τα κράτη μέλη στο πλαίσιο της ομάδας εργασίας των κρατικών εμπειρογνωμόνων για τα πρόσθετα προέκυψε ότι η τεχνολογική ανάγκη για πρόσθετα τροφίμων είναι ισοδύναμη για το αραιωμένο οξικό οξύ και το ξίδι γεωργικής προέλευσης. Συνεπώς, θα πρέπει να αναθεωρηθεί ο τίτλος της κατηγορίας τροφίμων 12.3 «Ξίδι», ώστε να αναφέρει ότι περιλαμβάνει αραιωμένο οξικό οξύ (αραιωμένο με νερό 4-30 % κατ' όγκο) κατάλληλο για ανθρώπινη κατανάλωση, για λόγους διαφάνειας και ασφάλειας δικαίου σχετικά με τη χρήση προσθέτων τροφίμων στο συγκεκριμένο τρόφιμο.
            
         
               (8)
            
            
               Η ολοκληρωμένη ευρωπαϊκή βάση δεδομένων για την κατανάλωση τροφίμων (6), την οποία διατηρεί η Ευρωπαϊκή Αρχή για την Ασφάλεια των Τροφίμων («η Αρχή»), παρέχει στοιχεία για την κατανάλωση τροφίμων σε όλη την Ευρωπαϊκή Ένωση. Οι στατιστικές περιλαμβάνουν τα δεδομένα της κατανάλωσης ξιδιού γεωργικής προέλευσης, τα οποία λαμβάνονται υπόψη όταν η Αρχή διενεργεί την εκτίμηση της έκθεσης. Επειδή το αραιωμένο οξικό οξύ χρησιμοποιείται με τον ίδιο τρόπο που χρησιμοποιείται το ξίδι γεωργικής προέλευσης, αναμένεται ότι η προτεινόμενη τροποποίηση στον τίτλο της κατηγορίας τροφίμου 12.3 δεν θα έχει αντίκτυπο στην έκθεση σε πρόσθετα που έχουν εγκριθεί για την εν λόγω κατηγορία τροφίμων.
            
         
               (9)
            
            
               Σύμφωνα με το άρθρο 3 παράγραφος 2 του κανονισμού (ΕΚ) αριθ. 1331/2008, η Επιτροπή πρέπει να ζητήσει τη γνώμη της Αρχής, για να επικαιροποιήσει τον ενωσιακό κατάλογο προσθέτων τροφίμων που καθορίζεται στο παράρτημα II του κανονισμού (ΕΚ) αριθ. 1333/2008, εκτός από τις περιπτώσεις εκείνες στις οποίες η εν λόγω επικαιροποίηση δεν ενδέχεται να έχει επιπτώσεις για την ανθρώπινη υγεία. Επειδή η συμπερίληψη του αραιωμένου οξικού οξέος στην κατηγορία τροφίμων 12.3 στο μέρος Ε και στο μέρος Δ του ενωσιακού καταλόγου προσθέτων τροφίμων συνιστά επικαιροποίηση του εν λόγω καταλόγου η οποία δεν ενδέχεται να έχει επίπτωση στην ανθρώπινη υγεία, δεν είναι απαραίτητο να ζητηθεί η γνώμη της Αρχής.
            
         
               (10)
            
            
               Συνεπώς, το παράρτημα II του κανονισμού (ΕΚ) αριθ. 1333/2008 θα πρέπει να τροποποιηθεί αναλόγως.
            
         
               (11)
            
            
               Τα μέτρα που προβλέπονται στον παρόντα κανονισμό είναι σύμφωνα με τη γνώμη της μόνιμης επιτροπής φυτών, ζώων, τροφίμων και ζωοτροφών,
            
         ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
   Άρθρο 1
   Το παράρτημα II του κανονισμού (ΕΚ) αριθ. 1333/2008 τροποποιείται σύμφωνα με το παράρτημα του παρόντος κανονισμού.
   Άρθρο 2
   Ο παρών κανονισμός αρχίζει να ισχύει την εικοστή ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.
   
      Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
      Βρυξέλλες, 25 Φεβρουαρίου 2016.
      
         
            Για την Επιτροπή
         
         
            Ο Πρόεδρος
         
         Jean-Claude JUNCKER
      
   
   
      (1)  ΕΕ L 354 της 31.12.2008, σ. 16.
   
      (2)  Κανονισμός (ΕΚ) αριθ. 1331/2008 του Ευρωπαϊκού Κοινοβουλίου και του Συμβουλίου, της 16ης Δεκεμβρίου 2008, για τη θέσπιση ενιαίας διαδικασίας έγκρισης για τα πρόσθετα τροφίμων, τα ένζυμα τροφίμων και τις αρωματικές ύλες τροφίμων (ΕΕ L 354 της 31.12.2008, σ. 1).
   
      (3)  Οδηγία 94/35/ΕΚ του Ευρωπαϊκού Κοινοβουλίου και του Συμβουλίου, της 30ής Ιουνίου 1994, για τα γλυκαντικά που προορίζονται να χρησιμοποιηθούν στα τρόφιμα (ΕΕ L 237 της 10.9.1994, σ. 3).
   
      (4)  Οδηγία 94/36/ΕΚ του Ευρωπαϊκού Κοινοβουλίου και του Συμβουλίου, της 30ής Ιουνίου 1994, για τις χρωστικές που μπορούν να χρησιμοποιούνται στα τρόφιμα (ΕΕ L 237 της 10.9.1994, σ. 13).
   
      (5)  Οδηγία 95/2/ΕΚ του Ευρωπαϊκού Κοινοβουλίου και του Συμβουλίου, της 20ής Φεβρουαρίου 1995, για τα πρόσθετα τροφίμων πλην των χρωστικών και των γλυκαντικών (ΕΕ L 61 της 18.3.1995, σ. 1).
   
      (6)  http://www.efsa.europa.eu/en/food-consumption/comprehensive-database
   
      ΠΑΡΑΡΤΗΜΑ
      Στο μέρος Δ και στο μέρος Ε του παραρτήματος ΙΙ του κανονισμού (ΕΚ) αριθ. 1333/2008, η εγγραφή για την κατηγορία τροφίμων Ε 12.3 αντικαθίσταται από το ακόλουθο κείμενο:
      
         
                     «12.3
                  
                  
                     Ξίδι και αραιωμένο οξικό οξύ (αραιωμένο με νερό 4-30 % κατ' όγκο)»